o izvajanju pooblastila za sprejemanje delegiranih aktov, ki je na Komisijo preneseno v skladu z Uredbo (EU) št. 1143/2014 Evropskega parlamenta in Sveta z dne 22. oktobra 2014 o preprečevanju in obvladovanju vnosa in širjenja invazivnih tujerodnih vrst

POROČILO KOMISIJE EVROPSKEMU PARLAMENTU IN SVETU

1.Ozadje

Uredba (EU) št. 1143/2014 o invazivnih tujerodnih vrstah (v nadaljnjem besedilu: uredba o invazivnih tujerodnih vrstah) določa okvir za obravnavo vpliva invazivnih tujerodnih vrst na biotsko raznovrstnost in povezane ekosistemske storitve ter na Komisijo prenaša pooblastilo, da z izvedbenimi akti sprejema, posodablja in pregleduje seznam invazivnih tujerodnih vrst, ki zadevajo Unijo. Komisiji v zvezi s tem pomaga odbor, ki ga sestavljajo predstavniki držav članic (odbor za invazivne tujerodne vrste).

Pred uvrstitvijo vrste na seznam invazivnih tujerodnih vrst, ki zadevajo Unijo, je treba opraviti temeljito oceno tveganja za navedeno vrsto, ki temelji na trdni znanstveni podlagi in vključuje vse elemente iz člena 5(1) uredbe o invazivnih tujerodnih vrstah.

V členu 5(1) uredbe o invazivnih tujerodnih vrstah so določeni vsi elementi, potrebni za oceno tveganja, na kateri lahko temelji postopek odločanja. V uredbi o invazivnih tujerodnih vrstah se priznava, da bi bilo navedene elemente koristno nadalje opredeliti in navesti tudi metodologijo za oceno tveganja. Poleg tega se lahko znanstvene prakse na področju ocene tveganja spremenijo in te spremembe je nato treba vključiti v pripravo ocene tveganja za namene uredbe o invazivnih tujerodnih vrstah.

Člen 5(3) uredbe o invazivnih tujerodnih vrstah na Komisijo prenaša pooblastilo, da sprejme delegirane akte, s katerimi podrobneje določi vrste sprejemljivih dokazov, da so se invazivne tujerodne vrste zmožne naseliti in širiti v okolju, ter pripravi podroben opis elementov ocene tveganja. Ta opis bi moral vključevati metodologijo, ki se uporablja ob upoštevanju ustreznih nacionalnih in mednarodnih standardov.

2.Pravna podlaga

To poročilo se zahteva v skladu s členom 29(2) uredbe o invazivnih tujerodnih vrstah. V skladu s to določbo se pooblastilo iz člena 5(3) prenese na Komisijo za obdobje pet let od 1. januarja 2015. Komisija mora pripraviti tudi poročilo o prenesenem pooblastilu najpozneje devet mesecev pred koncem navedenega petletnega obdobja. Poleg tega se v skladu s členom 29(2) prenos pooblastila samodejno podaljšuje za enako dolga obdobja, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.

3.Izvajanje prenosa pooblastila

Komisija je pooblastilo izvedla v letu 2018. Komisija je 30. aprila 2018 sprejela Delegirano uredbo Komisije (EU) 2018/968 (v nadaljnjem besedilu: delegirana uredba), ki je bila v Uradnem listu objavljena 10. julija 2018 po izteku obdobja pregleda, ki velja za Evropski parlament in Svet. Veljati je začela 30. julija 2018.





Ta delegirana uredba je bila pripravljena na podlagi številnih študij in najboljše dostopne znanstvene literature. Poleg tega je pri njeni pripravi tesno sodeloval znanstveni forum , ki je skupina strokovnjakov, ustanovljena z uredbo o invazivnih tujerodnih vrstah, pooblaščena za znanstveno svetovanje v zvezi z njenim izvajanjem, medtem ko je bil osnutek delegirane uredbe odprt za pridobitev mnenja javnosti.